Diari Oficial de la Generalitat Valenciana


Sumari del DOGV 3059, del 19-08-1997 (1997/9667)

RESOLUCIÓ de 24 de juliol de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Segorbe, per a la reclassificació com a professional del Conservatori Elemental de Música Alto Palancia, del qual és titular l'esmentat ajuntament.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3059

Data del DOGV
:   19-08-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/9667


Data del document
:   24-07-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 24 de juliol de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Segorbe, per a la reclassificació com a professional del Conservatori Elemental de Música Alto Palancia, del qual és titular l'esmentat ajuntament.  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament de Segorbe, el 12 de maig de 1997, un Conveni per a la reclassificació com a professional del Conservatori Elemental de Música Alto Palancia, del que és titular l'esmentat Ajuntament, i en compliment del que estableix la clàusula onze del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0443/97, i que figura com a annex d'aquesta resolució.  
València, 24 de juliol de 1997.- La sotssecretària del Secretariat del Govern i Relacions amb les Corts.  
Conveni entre la Generalitat Valenciana (Conselleria de Cultura, Educació i Ciència) i l'Ajuntament de Segorbe per a la reclassificació com a professional, del Conservatori Elemental de Música Alto Palancia, del qual és titular l'esmentat ajuntament.  
València, 12 de maig de 1997  
Reunits  
D'una banda l'Honorable Conseller de Cultura, Educació i Ciència, Sr. Francisco E. Camps Ortiz, en representació de la Generalitat Valenciana, facultat per a aquest acte mitjançant acord adoptat pel Govern Valencià, en la seua reunió de data 1 d'abril de 1997.  
De l'altra banda, el senyor Rafael Calvo Calpe, alcalde-president de l'Ajuntament de Segorbe, facultat per a aquest acte per l'acord del Plenari de l'esmentat ajuntament, de 4 de novembre de 1996.  
Manifesten  
L'Ajuntament de Segorbe acordà sol·licitar la reclassificació com a professional del Conservatori Elemental de Música Alto Palancia, de l'esmentada localitat, dins del marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu, així com l'ampliació dels ensenyaments de determinades especialitats.  
Mitjançant el conveni signat entre la Generalitat Valenciana i l'Ajuntament de Segorbe, de 28 de juliol de 1995, es reconegué la validesa acadèmica oficial dels ensenyaments de grau elemental corresponents a la nova ordenació educativa de les especialitats de Piano, Violí, Guitarra, Clarinet, Saxòfon, Trompeta, Trombó, Bombardino, Tuba, Flauta Travessera, i Percussió.  
La Inspecció Educativa ha emés informe favorable a la petició perquè s'ajusta a allò establert al Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, així com al Decret 151/1993, de 17 d'agost, del Govern Valencià, pel qual s'estableix els currículum dels graus elemental i mitjà de música i es regula l'accés als citats graus, en allò referit als objectius, continguts i sistema d'avaluació corresponents als estudis de grau mitjà sol·licitats.  
El Servei de Gestió i Supervisió de Projectes i Construccions ha emés informe tècnic favorable a la sol·licitud, perquè el centre disposa de tots els espais exigits en l'article 15 del Reial Decret 389/1992, de 15 d'abril.  
L'esmentat Reial Decret 389/92, de 15 d'abril, estableix en la seua disposició transitòria setena, punt 2, que el reconeixement de la validesa acadèmica oficial per als ensenyaments corresponents a la nova ordenació educativa dels centres públics d'ensenyaments artístics no estatals existents en el moment de l'entrada en vigor d'aquest Reial Decret, es realitzarà per conveni entre aquests i l'administració Educativa corresponent, a l'objecte de la seua inclusió en la programació general de l'ensenyament.  
Per tot això, en virtut de les competències que atorga el Reial Decret 2.093/83, de 28 de juliol, sobre traspàs de funcions i serveis de l'administració de l'Estat a la Generalitat Valenciana en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura, Educació i Ciència i l'Ajuntament de Segorbe acorden subscriure aquest conveni d'acord amb les següents  
Clàusules  
Primera  
Es classifica com a professional el Conservatori Elemental de Música Alto Palancia, de Segorbe, de titularitat municipal, amb número de codi 85042723, ubicat al carrer Comunitat Valenciana, s/n, de Segorbe (Castelló).  
Segona  
El Conservatori Professional de Música Alto Palancia, de Segorbe, impartirà, amb el reconeixement oficial i plenes facultats acadèmiques, els ensenyaments contemplats en la Llei Orgànica 1/1990, de 3 d'octubre, corresponents a les següents especialitats de grau elemental i mitjà: Piano, Violí, Viola, Violoncel, Contrabaix, Guitarra, Flauta Travessera, Clarinet, Saxòfon, Trompeta, Trombó, Tuba, Percussió i Oboè.  
Així mateix, impartirà la resta d'assignatures obligatòries previstes en el currículum de grau mitjà i elemental que, per a cadascuna de les especialitats assenyalades, fa referència l'article 10 del Decret 151/1993, de 17 d'agost, del Govern Valencià.  
El nombre màxim d'alumnes que el Conservatori Professional de Música Alto Palancia, de Segorbe, pot escolaritzar és: 200 en grau elemental i 180 en grau mitjà.  
Tercera  
Provisionalment, fins la seua extinció d'acord amb el calendari vigent d'aplicació de la LOGSE, aquest Conservatori impartirà els ensenyaments de grau mitjà, previstos en el Decret 2.618/1966, de 10 de setembre, corresponents a les següents especialitats: Piano, Violí, Violoncel, Guitarra, Flauta, Clarinet, Saxòfon, Trompeta, Trombó, Tuba i Percussió.  
A efectes administratius, i exclusivament en relació als ensenyaments de grau mitjà, el Conservatori Professional de Música Alto Palancia, de Segorbe, queda adscrit al Conservatori Professional de Música de la Vall d'Uixó (número de codi 15938198).  
Quarta  
Correspon al titular del Conservatori Professional de Música Alto Palancia, de Segorbe, la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.  
Cinquena  
El Conservatori Professional de Música Alto Palancia, de Segorbe, se sotmetrà a l'autoritat de la Conselleria de Cultura, Educació i Ciència i de la Inspecció Educativa en allò previst pel Decret 180/1992, de 10 de novembre, del Govern Valencià pel què es regula l'organització i funcions de la Inspecció Educativa i s'estableix el sistema d'accés i permanència en l'exercici.  
Sisena  
El titular del Conservatori es compromet a:  
a) Complir allò que estableix, pel que fa a òrgans de govern dels centres públics, el títol II de la Llei Orgànica 9/1995, de 20 de novembre, de la participació, l'avaluació i el govern dels centres docents.  
b) Complir els requisits establerts a l'article segon apartat 2 del Decret 2.618/1966, de 10 de setembre, sobre reglamentació general de conservatoris de música i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
c) Fer que els plans d'estudis, programes, dedicació horària, nivells i sistema d'avaluació que s'hagen de desenvolupar es corresponguen amb els establerts en la legislació vigent (Reial Decret 756/1992, de 26 de juny; Decret 151/1993, de 17 d'agost; i Decret 2.618/1966, de 10 de setembre).  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.  
e) La custòdia d'actes, expedients d'alumnes, registres de correspondència oficial, i quants documents de caràcter administratiu que es generen en virtut de les facultats que se li confereixen  
Setena  
Aquest conveni tindrà efecte, pel que fa al reconeixement dels ensenyaments de grau mitjà i elemental que s'amplien (Viola, Violoncel i Contrabaix), a partir del curs acadèmic 1996/97.  
Vuitena  
L'entrada en vigor d'aquest Conveni implicarà l'extinció del conveni signat el 28 de juliol de 1995, el qual substitueix.  
Novena  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats. Les esmentades modificacions tindran efecte en el moment en què es modifique aquest conveni o es subscriga la corresponent addenda a aquest.  
Deu  
Aquest conveni tindrà una duració indefinida, i podrà extingir-se, no obstant això, per qualsevol de les causes següents:  
a) Per mutu acord de les parts  
b) Per incompliment de les obligacions assumides per l'Ajuntament de Segorbe.  
c) Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d) Per canvi de titularitat o cessament de les activitats.  
Aquesta extinció sortirà efectes a partir de la fi del curs en què es donen les causes esmentades.  
En els supòsits previstos en els punts b. i d. l'extinció requerirà la comunicació prèvia de la Conselleria al titular del Conservatori.  
Onze  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat i perquè en quede constància, les dues parts firmen aquest conveni al lloc i en la data consignats anteriorment.  
El conseller de Cultura, Educació i Ciència,   
Francisco E. Camps Ortiz  
L'alcalde-president de l'Ajuntament de Segorbe,   
Rafael Calvo Calpe